Verdagte glo vas na moord op Chanelle HenningDie vermoorde Chanelle Henning en haar seuntjie Benjamin. ‘n Emosionele roudiens is Maandag vir Henning in Hartbeespoort gehou. Die polisie het einde verlede week identikits uitgereik van die twee mans wat Henning glo in Faerie Glen, oos van Pretoria, doodgeskiet het. Henning (26) is verlede week doodgeskiet kort nadat sy haar seuntjie, Benjamin (5), by die Morning Star Montessori-kleuterskool afgelaai het. Twee mans op ŉ motorfiets het Henning glo agtervolg en haar deur die venster van haar motor doodgeskiet. Henning het glo vroeër vir haar ouers gesê sy vermoed sy word agtervolg. Die motorfietsryers is glo voor die moord in die omgewing opgemerk. Henning se ouers het intussen volgens berigte toesig verkry oor Benjamin nadat hy eers in ŉ plek van veiligheid geplaas is na die moord op sy ma. Rapport het Sondag berig dat Benjamin glo sy ouma en oupa vertel het dat hy die moord aanskou het. Volgens die polisie is een van die verdagtes ŉ wit man tussen 35 en 40 jaar oud en sowat 1,7m lank. Hy is maer, het ŉ ligte vel en ŉ snor. Die ander verdagte is ŉ wit man tussen 50 en 55 jaar oud en sowat 1,86m lank. Hy het ŉ ligte vel en is middelmatig gebou met ŉ boepens.